Talous- ja sosiaalikomitean lausunto aiheesta "Ehdotus neuvoston asetukseksi (EY) yhteisen maatalouspolitiikan rahoituksesta"



Virallinen lehti nro C 407 , 28/12/1998 s. 1156



Talous- ja sosiaalikomitean lausunto aiheesta "Ehdotus neuvoston asetukseksi (EY) yhteisen maatalouspolitiikan rahoituksesta" () (98/C 407/37) Neuvosto päätti 4. kesäkuuta 1998 Euroopan yhteisön perustamissopimuksen 43 ja 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 9. heinäkuuta 1998. Esittelijä oli Jean-Paul Bastian. Talous- ja sosiaalikomitea hyväksyi 9. 10. syyskuuta 1998 pitämässään 357. täysistunnossa (syyskuun 9. päivän kokouksessa) seuraavan lausunnon äänin 105 puolesta, 3 vastaan 8:n pidättyessä äänestämästä. 1. Johdanto 1.1. Agenda 2000:een sisältyvään YMP:n uudistukseen kuuluvat vilja-alan, öljy- ja valkuaiskasvien, naudanliha-alan ja maito- ja maitotuotealan YMJ:n uudistaminen, horisontaaliset toimet kaikille aloille sekä maaseudun kehittämispolitiikka. Tähän uudistukseen liittyy EMOTR:n ohjaus- ja tukiosastosta peräisin olevan YMP:n rahoituksen tarkistus. 1.2. Komission ehdottaman uudistuksen toteuttaminen vaatii uusia budjettivaroja, joissa otetaan huomioon toisaalta YMP:n uudistuksen kustannukset ja toisaalta se, että EMOTR:n tukiosastoon liitetään uudet maaseudun kehittämisen liitännäistoimet, kalastusalan horisontaaliset toimet sekä Euroopan unionin jäsenyyttä hakeneille maille tarkoitettu liittymistä edeltävä tuki. 1.3. Komissio ehdottaa, että EMOTR:n ohjausosaston rakenteellisten toimien rahoitus siirretään EMOTR:n tukiosastoon, EMOTR:n tukiosastoon luodaan uusia budjettikohtia sekä lisätään perinteisesti EMOTR:n tukiosastosta rahoitettuja markkinamenoja. 1.4. EMOTR:n tukiosaston lisäkustannukset olisivat vuonna 2006 yhteensä noin 4 miljardia ecua. Tähän sisältyy uudistetun YMP:n menojen jatkuva lisääntyminen 3,15 miljardilla eculla, 2,2 miljardia ecua uusiin liitännäistoimiin sekä 500 miljoonaa ecua uusille jäsenvaltioille tarkoitettuun liittymistä edeltävään tukeen, johon lisätään 3,9 miljardia ecua jäsenehdokasmaiden integroimiseksi YMP:hen. Uudistuksen kokonaiskustannukset rahoitetaan maatalouden menolinjauksen puitteissa. Laskutapaa ei ole muutettu. 2. Yleistä 2.1. Komitea on tutustunut komission ehdotukseen YMP:n uudistamisesta Agenda 2000:n yhteydessä. Komitea muistuttaa kuitenkin, että komission tiedonannon "Agenda 2000" maatalousnäkökohdista antamansa lausunnon mukaisesti se esittää tiettyjä kriittisiä huomioita uudistuksen menettelytavoista. 2.2. Komitea huomauttaa yleisesti, että komissio ehdottaa YMP:n rahoituksen uudistamisen periaatetta maaseudun kehittämispolitiikan aloittamisen liitännäistoimeksi. Komitea on kuitenkin huolissaan uuden rahoitustavan monimutkaisuudesta ja suhtautuu epäillen yksinomaan EMOTR:n tukiosastosta rahoitettavien erityyppisten toimien väliseen tasapainoon. 2.3. Komitea muistuttaa, että EMOTR:n tehtävänä on rahoittaa maataloustuotantoon liittyviä toimia ja että markkinapolitiikkojen rahoituksen tulee jäädä kokonaan yhteisölle. 3. Maatalouden menolinjaus 3.1. Komissio ehdottaa, että maatalouden menolinjauksen laskutapa jätetään ennalleen ja että maatalouden menolinjauksen kasvu säilyy edelleenkin suhteessa taloudellisen kasvun asteeseen, joka on komission arvion mukaan 2,5 % vuodessa. Komission mukaan YMP:n uudistukseen liittyvien kustannusten jälkeen vuonna 2006 maatalouden menolinjauksen ja arvioitujen menojen välille jää 4 miljardin ecun marginaali. 3.2. Komitea huomauttaa, että maatalouden menolinjauksen ylläpitäminen on välttämätöntä YMP:n rahoituksen jatkuvuuden varmistamiseksi ja maatilojen elinkelpoisuuden takaamiseksi koko Euroopan unionin alueella. Komitean mielestä maatalouden menolinjauksen marginaali on säilytettävä, kun otetaan huomioon YMP:n yhteydessä tehtävän meneillään olevan uudistuksen merkitys. 4. YMJ:n uudistuksen rahoitus 4.1. Komissio ehdottaa YMJ:n uudistusta, jonka tavoitteena on eurooppalaisten maataloustuotteiden hintakilpailukyvyn parantuminen. Hintojen laskun korvaamiseksi suoria tukia lisätään. Tämän markkinapolitiikan uudistuksen kustannukset ovat 4,3 miljardia ecua vuonna 2006 ja ne rahoitetaan maatalouden menolinjauksen yhteydessä. 4.2. Komitean mielestä markkinoihin liittyvien menojen kasvu voidaan todennäköisesti kattaa maatalouden menolinjauksesta, mikäli sen kasvuaste pysyy entisellään. 4.3. Komitea muistuttaa, että YMJ:n koko uudistus on voitava rahoittaa kokonaisuudessaan EMOTR:n tukiosastosta. Komitea kuitenkin pahoittelee komission tiedonannon "Agenda 2000" maatalousnäkökohdista antamansa lausunnon mukaisesti, että komissio aikoo korvata vain osittain hinnanalennukset eri tuotantoaloilla ja ettei se ehdota mitään toimia Välimeren alueen tuotantoon. Komitea muistuttaa, että se kannattaa hintojen laskun täydellistä korvaamista, ja on sitä mieltä, että YMP:n uudistuksen markkinapoliittisissa rahoitusnäkymissä on otettava huomioon tämä kustannusten lisääntyminen. 5. Uudet maaseudun kehittämisen liitännäistoimet 5.1. Uudistusehdotukseen sisältyy myös EMOTR:n ohjausosaston rakenteellisten kulujen siirtäminen EMOTR:n tukiosastoon lukuun ottamatta tavoitteen 1 mukaisia maaseudun kehittämisohjelmia. Tällä ehdotuksella pyritään siihen, että perinteisesti rakennerahastoille kuuluvat rakenteelliset toimet rahoitetaan maatalousbudjetista. 5.2. Komissio voi tehdä tämän siirron erityisesti maatalouden menolinjauksen budjettimarginaalin ansiosta. 5.3. Komitea toteaa, että maatalousmarkkinoiden tukitoimet ja rakenteelliset toimet on ehdotettu yhdistettäväksi samaan talousarvioon. 5.4. Komitea korostaa tässä yhteydessä, että kaikkien EMOTR:n tukiosastosta rahoitettavien sekä markkina- että rakennetoimien on oltava suoraan sidoksissa maataloustuotantoon. 5.5. Komitea varoittaa kuitenkin vaarasta, että näiden kahdentyyppisten toimien välille syntyy sekaannus, sillä vaikka niiden logiikka ja tavoitteet täydentävät toisiaan, ne ovat hyvin erilaiset. 5.6. Komitea korostaa, että talousarviossa on tehtävä selkeä ero näiden kahden toimintalinjatyypin välille ja että pakollisten ja ei-pakollisten menojen välinen erottelu on säilytettävä. 5.7. Komitea lisää, että tämä yhdistäminen ei saa missään tapauksessa johtaa jomman kumman toimintalinjan heikentymiseen toisen kustannuksella eikä tarjota tilaisuutta vähentää maatalousbudjetin markkinapolitiikalle varattua asemaa ja osuutta, sillä se on ainoa keino hintojen vakauden takaamiseksi ja pääasiallinen väline tuottajien tulojen suojelemiseksi. 5.8. Komitea täsmentää, että maatalouden kehittämispolitiikan tulee täydentää markkinapolitiikkaa, joka säilyttää oikeutuksensa. 6. Liittymistä edeltävien toimien rahoitus 6.1. Komitea kannattaa uusien jäsenten liittymistä Euroopan unioniin. Se myöntää, että liittymistä on valmisteltava asteittain liittymistä edeltävien toimien ja tarvittaessa siirtymäaikojen avulla. 6.2. Komitea on tietoinen maatalouden merkityksestä jäsenehdokasvaltioiden taloudelle ja sen mielestä on välttämätöntä alkaa pohtia välittömästi näiden maiden tapaa osallistua YMP:hen. Komitea on sitä mieltä, että ensimmäinen välttämätön vaihe on YMP:hen kuuluvista liittymistä edeltävistä toimista päättäminen. 6.3. Komitea on kuitenkin huolissaan siitä, että liittymistä edeltävät ja sen jälkeiset toimet rahoitetaan viidelletoista jäsenvaltiolle tarkoitetusta maatalouden menolinjauksesta. 6.4. Komissio arvioi, että liittymistä edeltävien toimien budjettivaikutus on rajallinen eli noin 0,5 miljardia ecua vuodessa vuosina 2000 2006. 6.5. Komissio aikoo lisäksi liittää mukaan kustannukset, jotka aiheutuvat uusien jäsenvaltioiden osallistumisesta YMP:hen vuodesta 2002 lähtien (liittymisen jälkeiset toimet). Uusille jäsenvaltioille tarkoitettu talousarvio olisi vuonna 2006 kokonaisuudessaan 3,9 miljardia ecua, joista 1,4 miljardia ecua on tarkoitettu markkinapolitiikkaan ja 2,5 miljardia ecua maaseudun liitännäistoimiin. 6.6. Komitea epäilee maaseudun kehittämisen liitännäistoimien ennakoitujen kustannusten vähäisyyttä, sillä näillä toimilla tulisi olla merkittävä asema uusien jäsenvaltioiden maatalousrakenteiden sopeuttamisessa. Näin ollen komitea on sitä mieltä, etteivät komission näitä rakenteellisia toimia varten ehdottamat määrärahat riitä. 6.7. Riippumatta siitä, paljonko uusien jäsenvaltioiden YMP:hen liittymistä edeltävään ja liittymisen jälkeiseen tukeen myönnetään varoja, komitea korostaa, että on tehtävä selkeä ero viidentoista jäsenvaltion YMP:n ja uusien jäsenvaltioiden YMP:n kustannusten välillä. Tämä erottelu tulee säilyttää koko siirtymäkauden ajan. 6.8. Komitea ehdottaa tässä yhteydessä, että perustetaan erillinen liittymistä edeltävä rahasto, jota rahoitetaan yhteisön talousarviosta. 6.9. Komitea lisää liittymisten jälkeisten kulujen osalta, ettei komission tule missään tapauksessa puoltaa uusiin jäsenvaltioihin liittyvien kustannusten sisällyttämistä maatalouden menolinjaukseen, siten että viidentoista jäsenvaltion YMP:n kustannukset sopeutettaisiin uusille jäsenvaltioille tarkoitettuihin toimiin. Kaikki uusiin jäsenvaltioihin liittyvät lisäkustannukset tulee kattaa korottamalla maatalouden menolinjausta. Komitea on vakuuttunut, että nykyisellä viidelletoista jäsenvaltiolle tarkoitetun maatalouden menolinjauksen varoilla ei pystytä rahoittamaan kahdenkymmenen tai yli kahdenkymmenen jäsenvaltion YMP:tä ja että sitä tulee kasvattaa uusien jäsenten BKT:n mukaisesti. Bryssel 9. syyskuuta 1998. Talous- ja sosiaalikomitean puheenjohtaja Tom JENKINS () EYVL C 170, 4.6.1998, s. 85.